Taruna Wayah
Olih: I Nyoman Sutarjana
Motoré pasliwer mauber-uberan. Di mukak
déaleré, ada mobil pick up marérén, mare enceg uli mobilé anake ento
mencak-mencak saha matudingan. Di bak pick up-é ada sepéda motor majujuk tusing
biasa. Oliné ngetel uli betén mesiné. Motoré ento caket di tengah jalan, di
lampu merahé dapetanga oliné mabrarakan di jalané. Tap oli di betén mesin
motoré suba tusing ada. Gedeg basangné buka nagih nguluh jelema. Motoré mara
masérvis.
"Nyén mekanik ané menain motor
tiangé ené?" Kéto ia mulang petakon ka anaké sané iteh magaé. Ané marasa
tekén pamunyin bapaké ento, raris énggal nyagjagin.
Buka sander tatit di tengai tepet.
Nyoman Jaba kabilbil ulian inget motoré ento maan bakat benina. "Ampura
pak tiang ané nyervis motoré ento, dados madérék motoré pak?" Nyoman Jaba
nyakupang lima ngidih pelih.
"Aih, gus ané menain? Suba makelo
dadi mekanik o? Ento tolih oli motoré telah, mesiné caket. Agetan tiang
selamet. Yén tiang sengkala nyak gus nanggung?"
"Aduh, bedik tiang tusing manyet
buka niki pak. Ampura, niki iwang tiang. Astungkara bapak selamet. Ngih, motoré
niki tiang sané menin, biayané tiang nanggung. Bakta ampun SIM tiang, tiang
nunas kalédangan bapak. Kayang ampun beneh motore tiang maktang ka jero sambil
nyemak SIM. Malih pisan tiang nunas ampura." Kéto Nyoman Jaba masaut ngasor
sawiréh tau teken kapelihané.
Unduké ento kapireng antuk cip utawi
kepala mékanik. "Ampura pak ngih, tiang atas nama déaler niki nunas
ampura. Wiréh niki boya pelih karyawan tiang manten. Tiang polih ngecék motor
bapak satondén kaserahang. Nanging tiang tusing manyet ring baut oli, lenga
masih tiang. Niki plajahan sareng tiang sareng mekanik sami mangda nincapang
pelayananané." Kéto cip mékanik mélanin Nyoman Jaba, karyawan sané suba makelo ajaka magaé.
Sanjané unduké ento raris karapatang
sareng karyawané makejang. Ditu Nyoman Jaba jujur ngorang déwékné lénga
magarapan sawiréh sanget ngenehang munyin timpalné, ané nyambatang ia Truna
Wayah. Apabuin nepukin timpalné saet jagi nyambut dina Valentine. Marasa déwék
tusing ngelah timpal ané ajak mavelentinan ulian enu jomblo tusing ngelah
tunangan.
"Suba lewat tahun baru né Man.
Dingeh-dingeh tahune ené gubernuré ngelah program baru. Nyén ané umur sasur
tiban kéwala enu jomblo. Lakar kasuntik mati." Keto munyin timpal ané
sanget nusuk kenehné, ané makada ia engsap ngeretin baut tap oli.
Uli lakar makeneh gedeg dadi buung
manajerné sawireh ningehin munyin karyawané polos. Suba dasa tiban ajaka magaé
dini, Nyoman Jaba tusing taén ngaé masalah. Ulian ento déaler sanggup mayahin
béa menin motor mabagi dua. Manajerné buin nyambatang apang karyawané bisa nyaga munyi rikala magegonjakan pang
tusing ngaé sakit hati anake ningehang.
Saha mabesen apang ngidang ngaliang
Nyoman jodoh sawireh umurné suba madan lawas.
Sanjané Nyoman Jaba mara mulih, motorné
kaslelegan di tembok umahné sawiréh tusing madongkrak. Motor warisan bapané,
suba makelo anggona magaé nanging Nyoman tusing manyet nganti motor, timpalné
suba pang omben ngorahin ia nganti gaya. Nyoman tusing demen nganti motor
apabuin nganti panampilan. Baju kerjané ané daki ulian liu misi oli lantas
bukaka. Kenyel ané rasayang kaliwat maimbuh pikobet sané nibenin. Inget ia
teken dewekne masekolah STM ulian kapaksa, ento makada jani ia tusing seken
magae. Mara lakar ngantung bajune, saget ia ningeh munyi uli sisi. Ada tatelu
seka teruna ané nekain ia.
"Swastyastu Wa, eh swastyastu
Bli." Keto trunané ento besik mamunyi sambilanga kedek. Tusing pelih to
tuah Putu Genep, keponakané ané jani suba dadi seka truna. "Bli, ne yang
ngemang kupon, seka trunané lakar ngadang bazar banén Galungané. Nyanan nak ada
sangkep lakar mlibagang unduk bazaré"
"Aduh bebéki putu ngajak pamané
puk. Nah Tu, nyanan bli kemu nekain sangkep." Keto Nyoman mamunyi nyaruang
kimud. Suba pang liu seka trunané maganti buku, adané enu macatat. Kanti bingung
seka trunané ngaukin. Ngorang iwa pelih.
Nyambat bli masih pelih.
Nyoman Jaba suba terkenal dadi
panglingsir seka trunané. Ia ané negak di bucu di pesangkepané, mamunyi
kapah-kapah. Nanging munyine satata kauratiang. Diastun maan predikat Truna Wayah,
Nyoman Jaba seleg milunin pesangkepan lan nukung kegiatan seka terunané.
Nanging yén ada bazar ia suba kapah milunin, kupone ané suba bayaha pepes
baanga Putu Genep, pianak mokne ané
kapertama.
"Bli, adi kayang jani tusing
nganten. Bli kal dadi Rsi Bhisma ae? Cara di filem Mahabharatané?" Keto
munyi Putu Genep di pesangkepané.
"Bli nak dot nganten, miriban jodoh
bli tonden lekad. Cara Bhisma ngantiang lekadne dewi Amba." Nyoman
makenyén saha nglanturin. "Yén, dadi tagih apang maan kurenan melah,
ané bisa nerima jele melah Bline."
Keto ia mamunyi, paliatné nrawang. Inget teken dewekne kalain meme uli dugas
cenik. Nyoman Jaba manyama ajaka tetelu. Mokne makadadua suba ngantén. Jani
Nyoman nongos ngajak bapané dogen. Memene ngalin mulih ka umah bajang wiréh
tusing kuat idup melarat ngajak bapané.
Ento masih makrana ia seleg nyemak
gegaen. Bendan yén sweca widhi saget ia ngelah kurenan apang ada bekel ngidupin
pianak kurenan. Mara teka uli déaler Nyoman laut ke tegalé nelokin
ubuh-ubuhané. Ia ngubuh sampi, bebek, siap miwah celeng ané lakar anggona biaya
ngantén. Diastun penampilané dekil mekejang anake nawang ia liu ngelah tabungan
di LPD. Ia tusing nyak hidup mafoya-foya, pegaené satata katambunan bendan
saget ngelah panak apang bisa ngaé ia
lega. Bisa nuutin apa demené, apabuin lakar masekolah. Ia dot pianakné tusing
cara ia, tusing ngidang nutugin masekolah ngantos sarjana.
"Bliman, cara jani ngalih anak luh
nak aluh Bli. Apabuin data statistik jani anak luh nak liunan teken anak muani
bli. Perbandinganané lima banding satu bli. Tiang gén telu ngelah tunangan
Bli." Keto Putu mamunyi sambilanga kedék.
"Data statistik masih menunjukkan
angka perceraian sayan meningkat. Ento krana anaké nganten tondén siap. Putu
kéto masih trunané makejang apang nawang tetujone jani tusing ngalih tunangan.
Ring jenjang ané kaorahanga Brahmacari Asrama, tetujon ané utama tuah ngarereh
kaweruhan angge bekel mani puan." Keto ia nuturin truna-trunané nyaruang
apang tusing kalah mamunyi.
"Buina ring Brahmacari Asrama manut
ring kecapin sastra, wénten kakalih swadharmané. Sané kaucap Weda Dyayana lan
Weda Raksana. Weda Dhyayana tegesné teleb malajahin daging sastrané. Weda
Raksana tegesné nyejegein sastra punika mangda tetep ajeg ring kauripané."
Keto ia nutur buka madharma wecana, anaké ané ningehang suba kiyap.
Buin maniné Nyoman nglanturang geginané
di dealer. Suba makelo ia nyalanng gegae dadi mekanik, nanging sabates dadi
mekanik biasa. Timpalne ané bareng ajak nyumunin magae, jani suba dadi mekanik
senior. Ia tusing seken nyalanang dadi mekanik, sujatine ia dot dadi guru
agama. Sabilang wai ia nyemak gegaén servis rutin, mersihin karburator,
mersihin saringan udara, mersihin busi tur nganti oli. Gegaén ané lenan, ané rasayang
berat sekadi servis besar utawi tuun mesin pepesan ia matakon sareng cip
mekaniké.
Motor ané kena komplinan dibi suba maan
préksana. Oliné telah makada mesine caket tusing nyak idup. Aget bapake ento
tusing lepetan, yén sing sinah lakar gede urusané. Swéca leluhuré ngelidin
déwéke uli pikobet sané ageng, keto ia mamunyi di kenéhné. Adéng-adéng ia
menekin motor ka papan hidroliké. Pompané kajejek sinah papan hidrolike menek,
sambilanga ngisi motor paningalané nrawang ka sisin margané. Mabalih mobil lan
motor pasliwer. Buin akejep teka anak luh tuun uli motore. Clingak-clinguk buka
ada ané aliha. Mara tepuka raris nyagjagin, tusing madaya anak luh ento ngalih
Nyoman Jaba ané sedek bengong.
"Swastyastu Bli, tiang Luh Kodim.
Punapi motor tiangé Bli? Ampura bapak tiang dibi bangras sareng Bli." Keto
anaké luh mamunyi tanpa sangkan nuturin déwékné pianak bapak ané dibi komplain.
"Ampura liman tiang daki. Tiang
Nyoman Jaba. Ngih ten kenapi, tiang ngelah pelihe nika. Motor Luhe niki caket.
Minab harus ganti séher. Yén, pragat tiang mpun makta ka jero, mpun majanji
tiang dibi." Nyoman Jaba ngelapin limané nyaruang tangkahne nrugtug. Luh
Kodim munyiné alus tusing cara bapané ané
dadi tentara.
"Suksma Bli ngih, motore jagi angge
tiang kuliah. Ngih yén mpun pragat, tiang mpun ngambil mariki. Dados tiang
nunas nomer WA Bli?"
"Ampura Luh, bli tusing ngelah
nomer WA. Niki no Hp Bliné catat. Nyanan yén pragat lakar télpon utawi SMS
Bli." Gegéson ia ngenjuhin HP-né. Liang kenehné maan makenalan ngajak luh
sané jegeg tur solahné melah.
"Ngih Bli, yén kénten tiang pamit.
Suksma Bli." Keto Luh Kodim majalan ngejohin ané ngaé sebet kenehne Nyoman Jaba. Ia dot nombang,
apang makelo maan ngorta. Buin akejepan sebetne dadi bungah. Luh Kodim saget
ada di mukak muané saha makenyem manis.
"Engsap tiang, niki SIM-e Bli.
Takut tiang nyanan Bli kena tilang." Luh Kodim ngenjuhang SIM saha
makenyem ané ngaé keneh Nyoman Jaba
mangulayang.
Lega kenehne Nyoman Jaba tan kodag.
"Sebelum janur malengkung, harapan masih ada". Miribang ené pabesen
leluhure. Jodohé suba lekad. Luh Kodim, pangadegne langsing lanjar, kulit
putih, mabok lantang. Buina munyine alus nglangenin, tusing kimud makenalan
sareng déwékné sané daki cuil. Nanging legané masalin dadi jengah. Tangkahné
ngaap ngabar-ngabar rikala nepukin Luh Kodim menék magandéngan sareng anak
muani.
"Perjuangan belum berakhir". Keto ia ngaremon padidina, limané magemelan. Nyoman Jaba laut majalan ke show room motoré. Ditu liu tepuka motor ané luung tur keluaran terbaru. Ia maakin sales motore saha kisi-kisi. "Mok, aji kuda sik Ninjané nah?" Bengong salesé nepukin solahné Nyoman Jaba nagih meli motor cara meli godoh.
bjn_Latn ban_Latn min_Latn ban_Latn ind_Latn ban_Latn zsm_Latn ban_Latn epo_Latn zsm_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn lua_Latn zsm_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn bug_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn dik_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ind_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn bug_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn bjn_Latn ban_Latn ind_Latn ban_Latn ban_Latn ban_Latn ban_Latn ban_Latn ban_Latn